CELEX: 32021R2223
Language: bg
Date: 2021-09-30 00:00:00
Title: Делегиран регламент (ЕС) 2021/2223 на Комисията от 30 септември 2021 година за допълване на Регламент (ЕС) 2019/817 на Европейския парламент и на Съвета с подробни правила за функционирането на централното хранилище за докладване и статистика

15.12.2021   
               
               
                  BG
               
               
                  Официален вестник на Европейския съюз
               
               
                  L 448/7
               
            
         ДЕЛЕГИРАН РЕГЛАМЕНТ (ЕС) 2021/2223 НА КОМИСИЯТА
         от 30 септември 2021 година
         за допълване на Регламент (ЕС) 2019/817 на Европейския парламент и на Съвета с подробни правила за функционирането на централното хранилище за докладване и статистика
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/817 на Европейския парламент и на Съвета от 20 май 2019 г. за създаване на рамка за оперативна съвместимост между информационните системи на ЕС в областта на границите и визите и за изменение на регламенти (ЕО) № 767/2008, (ЕС) 2016/399, (ЕС) 2017/2226, (ЕС) 2018/1240, (ЕС) 2018/1726 и (ЕС) 2018/1861 на Европейския парламент и на Съвета и на решения 2004/512/ЕО и 2008/633/ПВР на Съвета (1), и по-специално член 39, параграф 5 от него,
         като има предвид, че:
         
                     (1)
                  
                  
                     С Регламент (ЕС) 2019/817, заедно с Регламент (ЕС) 2019/818 на Европейския парламент и на Съвета (2), се създава рамка за осигуряване на оперативна съвместимост между информационните системи на ЕС в областта на границите, визите, полицейското и съдебното сътрудничество, убежището и миграцията.
                  
               
                     (2)
                  
                  
                     Тази рамка включва редица компоненти и инструменти за подпомагане на оперативната съвместимост, включително централно хранилище за докладване и статистика („централното хранилище“). В централното хранилище се съхраняват анонимизирани данни, извлечени от изходните информационни системи на ЕС, общата услуга за биометрично съпоставяне, общото хранилище на данни за самоличност и детектора за множество самоличности, за да се осигури междусистемно статистическо докладване за цели на политиката, за оперативни цели и за цели, свързани с качеството на данните.
                  
               
                     (3)
                  
                  
                     Европейската агенция за оперативното управление на широкомащабни информационни системи в пространството на свобода, сигурност и правосъдие („eu-LISA“) отговаря за създаването, внедряването и хостването на централното хранилище, както и за неговото оперативно управление.
                  
               
                     (4)
                  
                  
                     За да може централното хранилище да предоставя междусистемни статистически данни, е необходимо да се определят подробни правила за неговото функциониране, включително специфични стандарти за обработката на лични данни и правила за сигурност.
                  
               
                     (5)
                  
                  
                     За да не може да се установи самоличността на лица по статистическите данни в централното хранилище, eu-LISA следва да разработи инструмент за анонимизиране на данните като част от своята архитектура. Процесът на анонимизиране следва да бъде автоматизиран.
                  
               
                     (6)
                  
                  
                     Контролиран и защитен достъп следва да се предоставя само на упълномощени служители на компетентните органи, институциите и агенциите на Съюза, за да могат те да правят справки с данните и статистиката в централното хранилище. За тази цел eu-LISA следва да разработи инструмент за докладване като част от своята архитектура. Персоналът на eu-LISA не следва да има пряк достъп до никакви лични данни, съхранявани в информационните системи на ЕС или компонентите за оперативна съвместимост.
                  
               
                     (7)
                  
                  
                     За да може да се проследява сравняването на досиетата за самоличност в рамките на съответните информационни системи на ЕС или между тях за съответните статистически цели, в централното хранилище следва да се запази уникален референтен номер. Не следва да бъде възможно този номер да се използва за извличане на информация от досиетата за самоличност.
                  
               
                     (8)
                  
                  
                     Техническото решение за хостване на централното хранилище следва да бъде внедрено в техническото звено на eu-LISA и в резервното звено, за да се гарантира, че то остава на разположение по всяко време.
                  
               
                     (9)
                  
                  
                     Предвид факта, че Регламент (ЕС) 2019/817 доразвива достиженията на правото от Шенген, Дания уведоми за въвеждането на Регламент (ЕС) 2019/817 в националното си право в съответствие с член 4 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз. Поради това тя е обвързана от настоящия регламент.
                  
               
                     (10)
                  
                  
                     Настоящият регламент представлява развитие на разпоредбите на достиженията на правото от Шенген, в което Ирландия не участва (3). Следователно Ирландия не участва в приемането на настоящия регламент и не е обвързана от него, нито от неговото прилагане.
                  
               
                     (11)
                  
                  
                     По отношение на Исландия и Норвегия настоящият регламент представлява развитие на разпоредбите на достиженията на правото от Шенген по смисъла на Споразумението, сключено от Съвета на Европейския съюз, от една страна, и Република Исландия и Кралство Норвегия, от друга страна, за асоциирането на последните в процеса на изпълнение, прилагане и развитие на достиженията на правото от Шенген (4), които попадат в областта, посочена в член 1, буква А от Решение 1999/437/ЕО на Съвета (5).
                  
               
                     (12)
                  
                  
                     По отношение на Швейцария настоящият регламент представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (6), които попадат в областта, посочена в член 1, буква А от Решение 1999/437/ЕО на Съвета, във връзка с член 3 от Решение 2008/146/ЕО на Съвета (7).
                  
               
                     (13)
                  
                  
                     По отношение на Лихтенщайн настоящият регламент представлява развитие на разпоредбите на достиженията на правото от Шенген по смисъла на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (8), които попадат в областта, посочена в член 1, буква А от Решение 1999/437/ЕО, във връзка с член 3 от Решение 2011/350/ЕС на Съвета (9).
                  
               
                     (14)
                  
                  
                     По отношение на Кипър, България, Румъния и Хърватия настоящият регламент представлява акт, който доразвива или по друг начин е свързан с достиженията на правото от Шенген по смисъла на член 3, параграф 1 от Акта за присъединяване от 2003 г., член 4, параграф 1 от Акта за присъединяване от 2005 г. и член 4, параграф 1 от Акта за присъединяване от 2011 г.
                  
               
                     (15)
                  
                  
                     В съответствие с член 42, параграф 1 от Регламент (ЕС) 2018/1725 на Европейския парламент и на Съвета (10) беше проведена консултация с Европейския надзорен орган по защита на данните, който прие становище на 17 юни 2021 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Определения
            За целите на настоящия регламент се прилагат следните определения:
            
                        1.
                     
                     
                        „статистически данни“ означава данните, които са анонимизирани и се използват единствено с цел изготвяне на статистически доклади съгласно Регламент (ЕС) 2017/2226 (11), Регламент (ЕС) 2018/1240 (12), Регламент (ЕС) 2018/1860 (13), Регламент (ЕС) 2018/1861 (14), Регламент (ЕС) 2018/1862 (15) и Регламент (ЕС) 2019/816 (16) на Европейския парламент и на Съвета;
                     
                  
                        2.
                     
                     
                        „(статистически) доклади“ означава организирана колекция от статистически данни, изготвена от централното хранилище по автоматизиран начин в съответствие с набор от предварително установени правила и съхранявана в централното хранилище;
                     
                  
                        3.
                     
                     
                        „персонализирани доклади“ означава статистически доклади, които се извличат въз основа на статистически данни, съдържащи се в централното хранилище, в съответствие със специфични правила, определени ad hoc от потребител и съхранявани в централното хранилище;
                     
                  
                        4.
                     
                     
                        „критични данни за самоличност“ означава които и да са от следните данни или комбинация от тях, по които може да бъде установена самоличността на лица:
                        
                                    а)
                                 
                                 
                                    име, собствено име, презиме, фамилно име, лични имена, псевдоним на всяко лице, чиито данни могат да се съхраняват в информационна система на ЕС;
                                 
                              
                                    б)
                                 
                                 
                                    номер на документа за пътуване;
                                 
                              
                                    в)
                                 
                                 
                                    адрес (име на улицата, номер на сградата);
                                 
                              
                                    г)
                                 
                                 
                                    телефон, IP адрес;
                                 
                              
                                    д)
                                 
                                 
                                    адреси на електронна поща;
                                 
                              
                                    е)
                                 
                                 
                                    биометрични данни.
                                 
                              
                  
         
            Член 2
            Информация, която трябва да се съдържа в централното хранилище
            
               1.   Данните по член 39, параграф 2 от Регламент (ЕС) 2019/817 се предоставят и се съхраняват в централното хранилище в съответствие с настоящия регламент.
            
            
               2.   Централното хранилище съдържа статистически данни, включително доклади за използването на системата за целите на наблюдението на функционирането на компонентите за оперативна съвместимост, посочени в член 66 от Регламент (ЕС) 2019/817.
            
            
               3.   Централното хранилище съдържа технически доклади, за да се осигури наблюдение от страна на eu-LISA на разработването и функционирането на компонентите за оперативна съвместимост в съответствие с член 78, параграф 1 от Регламент (ЕС) 2019/817.
            
            
               4.   В централното хранилище се съхранява уникален референтен номер, който дава възможност за проследяване на сравняването на досиетата за самоличност в рамките на или между съответните информационни системи на ЕС за статистически цели. Не е възможно този референтен номер да се използва за извличане на съответните досиета за самоличност.
            
            
               5.   Централното хранилище дава възможност на надлежно упълномощените служители на компетентните органи по член 39, параграф 2 от Регламент (ЕС) 2019/817 да получат следното:
               
                           а)
                        
                        
                           доклади съгласно член 63 от Регламент (ЕС) 2017/2226, съдържащи следната статистика за записите, водени в Системата за влизане/излизане:
                           
                                       i)
                                    
                                    
                                       персонализирани доклади и статистика за влизанията и излизанията, отказите за влизане и надвишаването на разрешения срок на престой на граждани на трети държави;
                                    
                                 
                                       ii)
                                    
                                    
                                       ежедневна статистика за лицата, надвишили разрешения срок на престой, гражданите на трети държави, на които е отказано влизане, гражданите на трети държави, чието разрешение за пребиваване е било отнето или продължено, и гражданите на трети държави, освободени от изискването да дават пръстови отпечатъци;
                                    
                                 
                                       iii)
                                    
                                    
                                       персонализирани доклади и статистика за качеството на данните съгласно член 38, параграф 4 от Регламент (ЕС) 2017/2226 и редовна статистика за гарантиране на наблюдение от страна на eu-LISA на разработването и функционирането на Системата за влизане/излизане по член 72, параграф 1 от посочения регламент.
                                    
                                 
                     
                           б)
                        
                        
                           доклади съгласно член 84 от Регламент (ЕС) 2018/1240, съдържащи следната статистика за записите, съхранявани в Европейската система за информация за пътуванията и разрешаването им (ETIAS):
                           
                                       i)
                                    
                                    
                                       ежедневна статистика за броя и гражданството на кандидатите, на които е издадено или отказано разрешение за пътуване, включително основанията за отказ, и на гражданите на трети държави, чието разрешение за пътуване е отменено или отнето;
                                    
                                 
                                       ii)
                                    
                                    
                                       персонализирани доклади и статистика за подобряване на оценката на рисковете за сигурността, рисковете от незаконна имиграция и високите епидемични рискове, за повишаване на ефективността на граничните проверки, за подпомагане на централното звено на ETIAS и на националните звена на ETIAS при обработката на заявленията за разрешение за пътуване и за подпомагане на основаното на доказателства изготвяне на миграционната политика на Съюза;
                                    
                                 
                                       iii)
                                    
                                    
                                       статистически данни относно списъка на ETIAS за наблюдение съгласно член 92, параграф 4 от посочения регламент;
                                    
                                 
                                       iv)
                                    
                                    
                                       редовна статистика за гарантиране на наблюдението от страна на eu-LISA на разработването и функционирането на информационната система на ETIAS съгласно член 92, параграф 1 от посочения регламент.
                                    
                                 
                     
                           в)
                        
                        
                           доклади в съответствие с член 33, параграф 2 от Регламент (ЕС) 2018/1240, съдържащи следната статистика:
                           
                                       i)
                                    
                                    
                                       генерираните от Системата за влизане/излизане, които показват необичайни нива на надвишаване на разрешения срок на престой и откази за влизане за определена група пътници;
                                    
                                 
                                       ii)
                                    
                                    
                                       генерираните от Европейската система за информация за пътуванията и разрешаването им в съответствие с член 84 от посочения регламент, които показват необичайни проценти на откази на разрешения за пътуване поради риск за сигурността, риск от незаконна имиграция или висок епидемичен риск, свързан с определена група пътници;
                                    
                                 
                                       iii)
                                    
                                    
                                       генерираните от Европейската система за информация за пътуванията и разрешаването им съгласно член 84 от посочения регламент и от Системата за влизане/излизане, които показват корелации между информацията, събрана чрез формуляра за кандидатстване, и надвишаването на разрешения срок на престой от пътниците или отказите за влизане.
                                    
                                 
                     
                           г)
                        
                        
                           доклади в съответствие с член 16 от Регламент (ЕС) 2018/1860, съдържащи дневна, месечна и годишна статистика, показваща броя на записите по категории сигнали, както за всяка държава членка, така и в обобщен вид;
                        
                     
                           д)
                        
                        
                           доклади съгласно Регламент (ЕС) 2018/1861, съдържащи следната статистика за записите, съхранявани в Шенгенската информационна система:
                           
                                       i)
                                    
                                    
                                       дневна, месечна и годишна статистика, показваща броя на записите по категории сигнали, както за всяка държава членка, така и в обобщен вид съгласно член 60, параграф 3 от посочения регламент;
                                    
                                 
                                       ii)
                                    
                                    
                                       годишни доклади за броя на потвърдените съвпадения по категории сигнали, броя на търсенията в Шенгенската информационна система и броя на осъществените достъпи до нея с цел въвеждане, актуализиране или заличаване на сигнал както за всяка държава членка, така и в обобщен вид съгласно член 60, параграф 3 от Регламент (ЕС) 2018/1861 и член 19 от Регламент (ЕС) 2018/1860;
                                    
                                 
                                       iii)
                                    
                                    
                                       по искане на Комисията — допълнителни конкретни статистически доклади, редовно или по конкретен повод, относно функционирането и използването на Шенгенската информационна система и относно обмена на допълнителна информация съгласно член 60, параграф 5, втора алинея от Регламент (ЕС) 2018/1861 и член 19 от Регламент (ЕС) 2018/1860;
                                    
                                 
                                       iv)
                                    
                                    
                                       по искане на Европейската агенция за гранична и брегова охрана — допълнителни конкретни статистически доклади, редовно или по конкретен повод, с цел извършване на анализи на риска и оценки на уязвимостта съгласно член 60, параграф 5, трета алинея от Регламент (ЕС) 2018/1861 и член 19 от Регламент (ЕС) 2018/1860;
                                    
                                 
                                       v)
                                    
                                    
                                       доклади и статистика за целите на техническата поддръжка, докладването, докладването относно качеството на данните и статистиката съгласно член 60, параграф 2 от Регламент (ЕС) 2018/1861 и член 19 от Регламент (ЕС) 2018/1860;
                                    
                                 
                                       vi)
                                    
                                    
                                       доклади по въпроси, свързани с качеството на данните, съгласно член 15, параграф 4 от Регламент (ЕС) 2018/1861 и член 19 от Регламент (ЕС) 2018/1860.
                                    
                                 
                     
            
               6.   Техническите доклади, посочени в параграф 2, съдържат статистика за използването на системата, наличността, инцидентите, експлоатационния капацитет, биометричната точност, качеството на данните и когато е приложимо, все още неизвършените операции.
            
            
               7.   Бизнес докладите, изготвяни от централното хранилище, могат да се персонализират от потребителя, за да се позволи филтриране или групиране на данните с помощта на инструмент за докладване, предоставен заедно с централното хранилище.
            
            
               8.   Предоставя се каталог на докладите. Заявките за нови доклади или за промени в съществуващите доклади се извършват съгласно политиката на eu-LISA за управление на промените.
            
         
         
            Член 3
            Хранилище за данни и инструмент за докладване
            
               1.   Централното хранилище използва техническо решение за хостване на данни, извлечени от изходните информационни системи на ЕС и компонентите за оперативна съвместимост.
            
            
               2.   Техническото решение съдържа инструмент за докладване, конфигуриран за създаване, поддържане и изпълнение на докладите и персонализираните доклади по член 2.
            
            
               3.   Инструментът за докладване позволява генерирането на бизнес доклади и технически доклади, както и тяхното извличане от потребителя.
            
            
               4.   Инструментът за докладване дава възможност за предоставяне на междусистемни статистически данни и аналитични доклади за цели на политиката, за оперативни цели и за цели, свързани с качеството на данните, когато това е предвидено от правото на Съюза.
            
            
               5.   Всички доклади се управляват в рамките на техническото решение. В техническото решение се прилагат подходящи мерки за сигурност и цялост, за да се изпълнят изискванията на плана за сигурност, предвиден в член 42, параграф 3 от Регламент (ЕС) 2019/817.
            
            
               6.   Техническото решение се внедрява в техническото звено на eu-LISA и в резервното звено.
            
         
         
            Член 4
            Извличане на данни
            Централното хранилище получава от информационните системи на ЕС копия само за четене на данните по член 39, параграф 2 и член 66, параграфи 1, 2 и 3 от Регламент (ЕС) 2019/817 с цел изготвяне на статистиката и докладите по членове 39 и 66 от посочения регламент. Данните се получават редовно и най-малко ежедневно чрез еднопосочно извличане.
         
         
            Член 5
            Инструмент за анонимизиране на данните
            
               1.   Данните, извлечени от изходните информационни системи на ЕС и компонентите за оперативна съвместимост, се анонимизират с помощта на инструмент за анонимизиране на данните. В централното хранилище се съхраняват само анонимизирани данни.
            
            
               2.   Инструментът за анонимизиране на данните идентифицира критичните данни за самоличност в информационните системи на ЕС и ги анонимизира чрез автоматизиран процес, преди статистическите данни да бъдат съхранени в централното хранилище. Процесът на анонимизиране е необратим.
            
         
         
            Член 6
            Достъп
            
               1.   Достъпът до централното хранилище на надлежно упълномощени служители се предоставя и управлява в съответствие с член 63 от Регламент (ЕС) 2017/2226, член 84 от Регламент (ЕС) 2018/1240, член 60 от Регламент (ЕС) 2018/1861 и член 16 от Регламент (ЕС) 2018/1860.
            
            
               2.   Централното хранилище е достъпно за държавите членки, Комисията и агенциите на Съюза, в съответствие с техните права на достъп съгласно правото на Съюза, чрез сигурна мрежова връзка (TESTA).
            
            
               3.   Достъп до инструмента, посочен в член 3, параграф 2 от настоящия регламент, се предоставя само на надлежно упълномощени служители на компетентните органи в съответствие с член 39, параграф 2 и член 66, параграфи 1—5 от Регламент (ЕС) 2019/817.
            
            
               4.   Компетентните органи получават достъп до централното хранилище чрез потребителски профили. eu-LISA води списък на потребителските профили. Един орган може да има няколко профила в зависимост от правата си на достъп.
            
            
               5.   Достъпът до централното хранилище се регистрира. Регистрираната информация съдържа най-малко:
               
                           а)
                        
                        
                           времеви печат;
                        
                     
                           б)
                        
                        
                           орган;
                        
                     
                           в)
                        
                        
                           вид на съответния доклад.
                        
                     
            
               6.   На национално равнище, както и от Комисията, Европейската агенция за гранична и брегова охрана и Европол се водят регистрационни файлове, позволяващи идентифицирането на потребителите, които осъществяват достъп до централното хранилище. В eu-LISA се водят регистрационни файлове за всички операции по достъп. Регистрационните файлове се съхраняват в централното хранилище в продължение на една година, след което автоматично се изтриват.
            
            
               7.   Всички противоречащи си роли в централното хранилище се идентифицират и достъп се предоставя в съответствие със следните принципи:
               
                           а)
                        
                        
                           „необходимост да се знае“;
                        
                     
                           б)
                        
                        
                           достъп с най-малко привилегии;
                        
                     
                           в)
                        
                        
                           разделение на задълженията.
                        
                     
            
               8.   Докладите за качеството на данните, изготвени съгласно член 15, параграф 4 от Регламент (ЕС) 2018/1861, включват инструмент, чрез който държавите членки да предоставят на eu-LISA обратна информация за отстраняването на констатираните проблеми.
            
         
         
            Член 7
            Обработващ лични данни
            За целите на анонимизирането на личните данни съгласно член 5 eu-LISA е обработващият лични данни по смисъла на член 3, точка 12 от Регламент (ЕС) 2018/1725.
         
         
            Член 8
            Други аспекти на защитата и сигурността на данните
            
               1.   С данните, съхранявани в централното хранилище, се прави справка единствено за целите на докладването и статистиката.
            
            
               2.   eu-LISA прилага необходимите мерки за сигурност, за да гарантира целостта на данните в централното хранилище. Всички промени в данните са проследими за целите на одита.
            
         
         
            Член 9
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Настоящият регламент е задължителен в своята цялост и се прилага пряко в държавите членки в съответствие с Договорите.
         
         
            Съставено в Брюксел на 30 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 135, 22.5.2019 г., стр. 27.
         
            (2)  Регламент (ЕС) 2019/818 на Европейския парламент и на Съвета от 20 май 2019 г. за създаване на рамка за оперативна съвместимост между информационните системи на ЕС в областта на полицейското и съдебното сътрудничество, убежището и миграцията и за изменение на регламенти (ЕС) 2018/1726, (ЕС) 2018/1862 и (ЕС) 2019/816 (ОВ L 135, 22.5.2019 г., стр. 85).
         
            (3)  Настоящият регламент не попада в обхвата на мерките, предвидени в Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (4)  ОВ L 176, 10.7.1999 г., стр. 36.
         
            (5)  Решение 1999/437/ЕО на Съвета от 17 май 1999 г. относно определени условия по прилагането на Споразумението между Европейския съюз и Република Исландия и Кралство Норвегия за асоцииране на тези две държави при изпълнението, прилагането и развитието на достиженията на правото от Шенген (ОВ L 176, 10.7.1999 г., стр. 31).
         
            (6)  ОВ L 53, 27.2.2008 г., стр. 52.
         
            (7)  Решение 2008/146/ЕО на Съвета от 28 януари 2008 г. за сключване от името на Европейската общност на Споразумение между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (ОВ L 53, 27.2.2008 г., стр. 1).
         
            (8)  ОВ L 160, 18.6.2011 г., стр. 21.
         
            (9)  Решение 2011/350/ЕС на Съвета от 7 март 2011 г. за сключване от името на Европейския съюз на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, по отношение на премахването на проверките по вътрешните граници и движението на хора (ОВ L 160, 18.6.2011 г., стр. 19).
         
            (10)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (11)  Регламент (ЕС) 2017/2226 на Европейския парламент и на Съвета от 30 ноември 2017 г. за създаване на Система за влизане/излизане (СВИ) с цел регистриране на данните относно влизането и излизането и данните относно отказа за влизане на граждани на трети страни, преминаващи външните граници на държавите членки, за определяне на условията за достъп до СВИ за целите на правоприлагането и за изменение на Конвенцията за прилагане на Шенгенското споразумение и регламенти (ЕО) № 767/2008 и (ЕС) № 1077/2011 (ОВ L 327, 9.12.2017 г., стр. 20).
         
            (12)  Регламент (ЕС) 2018/1240 на Европейския парламент и на Съвета от 12 септември 2018 г. за създаване на Европейска система за информация за пътуванията и разрешаването им (ETIAS) и за изменение на регламенти (ЕС) № 1077/2011, (ЕС) № 515/2014, (ЕС) 2016/399, (ЕС) 2016/1624 и (ЕС) 2017/2226 (ОВ L 236, 19.9.2018 г., стр. 1).
         
            (13)  Регламент (ЕС) 2018/1860 на Европейския парламент и на Съвета от 28 ноември 2018 г. за използването на Шенгенската информационна система за целите на връщането на незаконно пребиваващи граждани на трети държави (ОВ L 312, 7.12.2018 г., стр. 1).
         
            (14)  Регламент (ЕС) 2018/1861 на Европейския парламент и на Съвета от 28 ноември 2018 г. за създаването, функционирането и използването на Шенгенската информационна система (ШИС) в областта на граничните проверки, за изменение на Конвенцията за прилагане на Споразумението от Шенген и за изменение и отмяна на Регламент (ЕО) № 1987/2006 (ОВ L 312, 7.12.2018 г., стр. 14).
         
            (15)  Регламент (ЕС) 2018/1862 на Европейския парламент и на Съвета от 28 ноември 2018 г. за създаването, функционирането и използването на Шенгенската информационна система (ШИС) в областта на полицейското сътрудничество и съдебното сътрудничество по наказателноправни въпроси, за изменение и отмяна на Решение 2007/533/ПВР на Съвета и за отмяна на Регламент (ЕО) № 1986/2006 на Европейския парламент и на Съвета и Решение 2010/261/ЕС на Комисията (ОВ L 312, 7.12.2018 г., стр. 56).
         
            (16)  Регламент (ЕС) 2019/816 на Европейския парламент и на Съвета от 17 април 2019 г. за създаване на централизирана система за установяване на държавите членки, разполагащи с информация за присъди срещу граждани на трети държави и лица без гражданство (ECRIS-TCN), с цел допълване на Европейската информационна система за съдимост и за изменение на Регламент (ЕС) 2018/1726 (ОВ L 135, 22.5.2019 г., стр. 1).